

Αρκαλοχώρι, 25/ 02 /2025

Προς: ΜΜΕ

**ΔΕΛΤΙΟ ΤΥΠΟΥ**

**Υπογραφή Συμφώνου Συνεργασίας ανάμεσα σε Δήμο Μινώα Πεδιάδας και «Το Χαμόγελο του Παιδιού»**

Σύμφωνο συνεργασίας μεταξύ του Δήμου Μινώα Πεδιάδας και του Οργανισμού «Το Χαμόγελο του Παιδιού» συνυπέγραψαν ο Δήμαρχος Μινώα Πεδιάδας Βασίλης Κεγκέρογλου και ο Πρόεδρος του Δ.Σ. του Οργανισμού, Κώστας Γιαννόπουλος. Οι δύο πλευρές, συμφώνησαν να αξιοποιηθούν στο μέγιστο οι δράσεις, η τεχνογνωσία και η εμπειρία που έχει αναπτύξει «Το Χαμόγελο του Παιδιού» με τα στελέχη του, με στόχο την προστασία και κοινωνική φροντίδα κάθε παιδιού και κάθε οικογένειας που έχει ανάγκη.

Ειδικότερα «Το Χαμόγελο του Παιδιού» θέτει στη διάθεση του Δήμου Μινώα Πεδιάδας και των αρμόδιων υπηρεσιών του, το σύνολο των υλικοτεχνικών υποδομών του καθώς και το εξειδικευμένο ανθρώπινο δυναμικό του:

α. Στον τομέα της πρόληψης και αντιμετώπισης περιστατικών βίας (σωματική, σεξουαλική & ψυχολογική κακοποίηση, παραμέληση, bullying, παράνομη διακίνηση & εμπορία)

β. Στον τομέα της πρόληψης περιστατικών εξαφάνισης παιδιών καθώς και της αντιμετώπισης περιστατικών εξαφάνισης παιδιών καθώς και ενηλίκων που διατρέχουν κίνδυνο (νοητική στέρηση, ψυχολογικά προβλήματα κ.λ.π., αγνοούνται ύστερα από ατυχήματα και φυσικές καταστροφές, αντιμετωπίζουν σοβαρά προβλήματα υγείας ή/και είναι απαραίτητη η λήψη φαρμακευτικής αγωγής).

γ Στον τομέα της πρόληψης αλλά και αντιμετώπισης προβλημάτων υγείας, που αντιμετωπίζουν τα παιδιά.

δ. Στον τομέα της υποστήριξης οικογενειών, που βρίσκονται ή απειλούνται να βρεθούν σε κατάσταση φτώχειας.

ε. Σε περιπτώσεις έκτακτης ανάγκης καθώς και φυσικών καταστροφών (πυρκαγιά, σεισμός, πλημμύρα)

**Τα 10 εξειδικευμένα Κέντρα δράσης του Συλλόγου και οι υπηρεσίες τους που τίθενται στη διάθεση και του Δήμου Μινώα Πεδιάδας καθημερινά, 365 ημέρες τον χρόνο, όλο το 24ωρο είναι:**

1. Κέντρο Υπηρεσιών Υγείας

2. Εθνικό Κέντρο για την Κακοποίηση και Εκμετάλλευση των παιδιών

3. Γραμμές Υποστήριξης & Βοήθειας διαθέσιμες καθημερινά, όλο το 24ωρο, με δωρεάν κλήση και στελεχωμένες με Κοινωνικούς Λειτουργούς και Ψυχολόγους

4. Κέντρο Υποστήριξης Ευάλωτων Οικογενειών, Παιδιών & Νέων

5. Σπίτια Φροντίδας

6. Κέντρο για τη Διαδικτυακή Ασφάλεια

7. Κέντρο Διαχείρισης Κρίσεων

8. Κέντρο για τη Βία και τον Εκφοβισμό Bullying

9. Εθνικό Κέντρο για τις Εξαφανίσεις παιδιών και Ενηλίκων

10. Ακαδημία Εκπαίδευσης και Επιμόρφωσης “Smile Academy”

Ο Δήμαρχος Βασίλης Κεγκέρογλου κατά την υπογραφή του Συμφώνου ανέφερε: «Ο Δήμος Μινώα Πεδιάδας ενώνει τις δυνάμεις του με «Το Χαμόγελο του Παιδιού», υπογράφοντας ένα Σύμφωνο Συνεργασίας που στοχεύει στην ενίσχυση της υποστήριξης των παιδιών και των οικογενειών που βρίσκονται σε ανάγκη. Μέσα από αυτή τη συνεργασία, επιδιώκουμε να παρέχουμε ουσιαστική βοήθεια και να συμβάλουμε στη διαμόρφωση ενός περιβάλλοντος ασφάλειας και φροντίδας για κάθε παιδί. Με κοινές δράσεις και πρωτοβουλίες, μπορούμε να κάνουμε τη διαφορά και να δώσουμε περισσότερες ευκαιρίες στα παιδιά που μας χρειάζονται».

«Είμαστε πολύ χαρούμενοι για αυτή την εξέλιξη καθώς μέσα από το σύμφωνο συνεργασίας ισχυροποιούνται τόσο ο Δήμος Μινώα Πεδιάδας όσο και το "Χαμόγελο του Παιδιού" στην προσπάθεια πρόληψης σε κάθε τομέα.. Με τη συνένωση δυνάμεων υπάρχουν αυξάνονται οι πιθανότητες να καταφέρουμε περισσότερα για τα παιδιά που έχουν ανάγκη», δήλωσε ο Πρόεδρος του Οργανισμού Κώστας Γιαννόπουλος.

Η υπογραφή του Συμφώνου έγινε παρουσία των Αντιδημάρχων Γρηγόρη Καλογερίδη, Όλγας Δραμουντάνη, Στέφανου Ψυλλάκη και Γιώργου Παπαδόπουλου, της Συντονίστριας των δράσεων του Οργανισμού στην Κρήτη «Το Χαμόγελο του Παιδιού» Χρυσής Μπομποδάκη και του συνεργάτη του Οργανισμού Βαγγέλη Στεφανάκη.